
Egyéni vállalkozók egyszerűsített vállalkozói adózása

Kulcsszavak: egyszerűsített, vállalkozói, adó, eva, adózás
2003-tól az egyszerűsített vállalkozói adó bevezetésével a jogszabályalkotók célja az volt, hogy a kicsi éves nettó árbevételt elérő vállalkozásoknak az adókötelezettségeit enyhítse és ezáltal a működésüket könnyítse. A cél elérése érdekében a többi adónemhez képest egy alacsonyabb adókulcsot határozott meg, továbbá a vállalatok adminisztrációját is nagyon leegyszerűsítette, mivel ez az adó több adófizetési kötelezettséget is kivált. Kezdetben a kedvező feltételeknek köszönhetően sok olyan vállalkozásnak megérte belépni a hatálya alá, akik megfeleltek a választási előírásoknak, azonban az alacsony árbevételi határ miatt a gazdasági szereplők csupán nagyon kis hányada választhatta. Az évek során azonban az adókulcsok és a bejutási feltételek is többször változtak. Míg a bevételi határérték 2003-ban 15 millió volt 2012-re már a duplájára emelkedett. Az egyszerűsített vállalkozói adót választhatók köre is kibővült. Azonban az adókulcsot is többször megemelték, így a kezdeti 15 százalékos adó 2012-re 37 százalékra növekedett, ami jóval lecsökkentette azoknak a vállalkozásoknak a számát, akiknek gazdasági szempontból racionális ezt az adónemet választaniuk. Az elemzéseim során az adóváltozások hatását az egyéni vállalkozásoknál vizsgáltam és arra kerestem a választ, hogy a változások eredményeként kiknek érte meg az egyszerűsített vállalkozói adó mellett dönteni. Ehhez különböző tényezőket vettem számításba és megfigyeltem, hogy a vállalkozási forma, a nettó árbevétel és a költséghányad hogyan hat a vállalkozás optimális döntésére az eva alkalmazása során.



